Urheiluvuosi 1930

Urheiluvuosi 1930 käsittelee vuoden 1930 merkittäviä uutisia ja tapahtumia urheilussa.

Baseball 

 World Seriesissä  Philadelphia Athletics voitti St. Louis Cardinalsin otteluvoitoin 4–2.

Jalkapallo 

 Ensimmäiset maailmanmestaruuskilpailut 13.–30.7. Uruguayssa. Maailmanmestaruuden voitti isäntämaa Uruguay, joka voitti Montevideossa pelatussa loppuottelussa Argentiinan maalein 4–2. Sekä Yhdysvallat että Jugoslavia hävisivät välieräottelunsa maalein 1–6. Turnauksen paras maalintekijä oli kahdeksan maalia tehnyt Argentiinan Guillermo Stábile.

Jääkiekko 

 Maailmanmestaruuskilpailut Chamonix'ssa, Ranskassa. Kultaa voitti Kanada, hopeaa sai Saksa ja pronssille sijoittui Sveitsi.

Nyrkkeily 

 Saksalainen Max Schmeling nousi ammattinyrkkeilyn raskaan sarjan maailmanmestariksi Gene Tunneyn luovuttua mestaruudesta voittamattomana. Schmeling voitti titteliottelussa 12.6. New Yorkissa Jack Sharkeyn, kun jälkimmäinen hylättiin neljännessä erässä liian alas osuneen lyönnin vuoksi.

Paini 

 Kreikkalais-roomalaisen painin Euroopan-mestaruuskilpailut Tukholmassa, Ruotsissa. Ohjelmassa oli seitsemän painoluokkaa, joista Ruotsi voitti neljä ja Suomi kolme.
 Vapaapainin Euroopan-mestaruuskilpailut Brysselissä, Belgiassa. Ohjelmassa oli seitsemän painoluokkaa, joista Belgia, Ruotsi ja Unkari voittivat kukin kaksi sekä Sveitsi yhden.

Pikaluistelu 

 Yleisluistelun maailmanmestaruuskilpailut Oslossa, Norjassa. Mestaruuden voitti isäntämaan Michael Staksrud.

Pohjoismaiset hiihtolajit 

 Maailmanmestaruuskilpailut Oslossa, Norjassa. Ohjelmaan kuului kaksi maastohiihtomatkaa sekä mäkihyppy ja yhdistetty. Norja voitti kolme kultamitalia ja Ruotsi yhden.

Pyöräily 

 Italian ympäriajon voitti isäntämaan Luigi Marchisio.
 Ranskan ympäriajon voitti toisen kerran isäntämaan André Leducq.

Taitoluistelu 

 Maailmanmestaruuskilpailut New Yorkissa, Yhdysvalloissa. Miesten mestaruuden voitti Itävallan Karl Schäfer, naisten mestaruuden neljännen peräkkäisen kerran Norjan Sonja Henie sekä pariluistelumestaruuden kolmannen kerran urallaan ranskalaispari Andrée Brunet / Pierre Brunet.

Tennis 

 Australian avointen miesten kaksinpelin mestaruuden voitti järjestäjämaan Edgar Moon ja naisten kaksinpelin saman maan Daphne Akhurst.
 Ranskan avointen miesten kaksinpelin mestaruuden voitti kolmannen kerran järjestäjämaan Henri Cochet ja naisten kaksinpelin kolmannen peräkkäisen kerran yhdysvaltalainen Helen Moody.
 Wimbledonin miesten kaksinpelin mestaruuden voitti kolmannen kerran urallaan yhdysvaltalainen Bill Tilden ja naisten kaksinpelin neljännen peräkkäisen kerran Helen Moody.
 Yhdysvaltain avointen miesten kaksinpelin mestaruuden voitti järjestäjämaan John Doeg ja naisten kaksinpelin ensimmäisenä brittinä Betty Nuthall.
 Davis Cupin voitti Ranska neljännen peräkkäisen kerran.

Yleisurheilu 

 Suomalainen Matti Järvinen paransi keihäänheiton maailmanennätystä neljä kertaa. Hän heitti 8.8. Viipurissa tuloksen 71,57 m, 17.8. Tampereella 71,70 m, 31.8. Vaasassa 71,88 m ja 14.9. Viipurissa 72,93 m. Kiekonheitossa yhdysvaltalainen Eric Krenz heitti 17.5. Palo Altossa maailmanennätyksen 51,03 m ja ylitti näin ensimmäisenä virallisesti 50 metrin rajan. Hänen maanmiehensä Paul Jessup paransi 23.8. Pittsburghissa ennätykseksi 51,73 m. Kanadalainen Percy Williams paransi 9.8. Torontossa 100 metrin juoksun maailmanennätyksen aikaan 10,3 s, ranskalainen Jules Ladoumègue juoksi 5.10. Pariisissa 1 500 metrillä maailmanennätyksen 3.49,2 ja suomalainen Akilles Järvinen teki 19.–20.7 Viipurissa kymmenottelun ennätyspisteet 8255,475.

Katso myös 

 Suomen urheilu 1930

Lähteet

Viitteet

Aiheesta muualla 

Urheiluvuodet